આ બાબતે પોતાનો રોષ ઠાલવતાં આ વિસ્તારનાં સ્થાનિક રહેવાસી પુષ્પા રેવરે મિડ-ડે LOCALને જણાવ્યું હતું કે ‘મારે દરરોજ આ રસ્તેથી પસાર થવાનું હોય છે. બ્રિજ પરની ફૂટપાથની કથળેલી હાલત અને ફૂટપાથ પર સાઇકલનાં પાર્કિંગને કારણે ફૂટપાથ પર ચાલવું અસંભવ બની ગયું છે. લોકો પૂરઝડપે આ બ્રિજ પરથી પસાર થાય છે. પુષ્કળ વરસાદમાં જો વાહનચાલકો બેધ્યાન રહે તો રાહદારીઓને તેઓ હૉસ્પિટલની મુલાકાત લેવા મજબૂર કરી શકે છે. હું પોતે જ હમણાં થોડા દિવસ પહેલાં આવા એક અકસ્માતથી બચી છું. એને લીધે હવે અહીંથી પસાર થતાં મનમાં કાયમ છૂપો ભય રહે છે. અમે ઘણી ફરિયાદો આ બાબતે સુધરાઈના અધિકારીઓને કરી ચૂક્યા છીએ, પરંતુ તેમના બહેરા કાને અમારી કોઈ વાત પડતી જ નથી. સુધરાઈ સત્વર આ હૅન્કૉક બ્રિજની ફૂટપાથ પરના સાઇકલના પાર્કિંગને બંધ કરે અને ફૂટપાથની કથળેલી હાલતની મરમ્મત કરે તેમ જ કચરાપેટીને રોડના એક કિનારે મૂકી દે તો રાહદારીઓની સમસ્યા આપોઆપ ઊકલી શકે એમ છે.’